作者:盧祖皋
標題:賀新郎
內容:萬里岷峨路。笑歸來、野逸蕭閒，舊時風度。玉陛金閨春引處，遲卻京華步武。漫贏得、西湖佳趣。香篆琴絲簾影外，有朝雲、夜月和鷗鷺。都辨我，醉中句。飛鳧又報匡廬去。怕赤霄、班裡依然，有人留取。頭黑功名渾好在，漫浪從渠賦予。但愛我、襟期相遇。滿把一觴為君壽，有風荷、萬頃搖清暑。聊為此，釂金縷。